Diari Oficial de la Generalitat Valenciana


Sumari del DOGV 8764, del 17-03-2020 (2020/2577)

DECRET 32/2020, de 6 de març, del Consell, d'ampliació de la delimitació de la zona especial de protecció per a les aus (ZEPA) el Fondo d'Elx-Crevillent.
---------------------------------------------------------------------------------------------------------------------------------------------------------

### Dades del document

Número de DOGV
:   8764

Data del DOGV
:   17-03-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2577


Data del document
:   06-03-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Correcció d'errades

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * protecció de la flora
    * protecció del medi ambient
    * protecció del paisatge
    * ocell
    * legislació
    * reserva natural
    * protecció de la fauna

Per la correcció d'errades publicada en el DOGV núm. 8765 de 18.03.2020 es corregix la numeració del Decret que passa a ser 32/2020.

DECRET 33/2020, de 6 de març, del Consell, d'ampliació de la delimitació de la zona especial de protecció per a les aus (ZEPA) el Fondo d'Elx-Crevillent. [2020/2577]  
L'article 45 de la Llei 42/2007, de 13 de desembre, del patrimoni natural i de la biodiversitat, estableix que correspon al Consell la declaració de les zones d'especial protecció per a les aus (d'ara endavant ZEPA), després del procediment d'informació pública, a proposta de la conselleria competent en matèria de medi ambient, així com que els àmbits terrestres i marítims més adequats per a la conservació de les espècies d'aus que indica l'annex IV de l'esmentada llei, en relació amb l'annex I de la Directiva 79/409/CEE, del Consell, de 2 d'abril de 1979, relativa a la conservació de les aus silvestres, seran declarats ZEPA.  
Després d'una primera declaració a la Comunitat Valenciana de 18 ZEPA, amb una superfície total de 277.239 hectàrees, la Generalitat va incrementar aquest elenc mitjançant l'Acord de 5 de juny de 2009, del Consell, d'ampliació de la xarxa de zones d'especial protecció per a les aus (ZEPA) de la Comunitat Valenciana. L'ampliació va suposar un increment substancial de la superfície total de les ZEPA, obtingut amb 25 noves ZEPA i mitjançant modificacions de diferent entitat en els límits de 16 de les 18 ZEPA existents fins al moment d'entrada en vigor d'aquest acord. La xarxa ampliada resultant va quedar configurada amb 43 ZEPA.  
  
El llistat de ZEPA ha canviat com a resultat del procés de segregació maritimoterrestre i ara són 40 espais, i s'utilitza la denominació oficial de la base de dades CNTRYES.  
En virtut de l'Acord de 25 d'abril de 2014, del Consell, s'adeqüen els espais protegits de la Xarxa Natura 2000 marins i maritimoterrestres al repartiment de competències en el medi marí establit en la Llei 42/2007, de 13 de desembre, del patrimoni natural i de la biodiversitat.  
Mitjançant aquest acord es va produir un reconeixement exprés per part de la Generalitat de la competència de l'Administració general de l'Estat per a la declaració i la gestió dels espais de la Xarxa Natura 2000 situats íntegrament en aigües marines, així com dels àmbits dels espais maritimoterrestres situats al medi marí per als quals no es van justificar els criteris de continuïtat ecològica establits en la llei esmentada. En aquest últim cas, l'acord estableix una segregació d'aquests espais en un àmbit terrestre, la competència del qual recau en la Generalitat, i un altre de marí, que queda sota la competència de l'Estat. Com a resultat d'aquesta segregació, el llistat de ZEPA de la Comunitat Valenciana va quedar constituït per un total de 40 espais.  
  
En aquests espais, entre les ZEPA, el Fondo d'Elx-Crevillent i les salines de Santa Pola es troba la zona humida dels Carrissars d'Elx, que és d'importància singular per a les poblacions d'aus aquàtiques que nidifiquen en les dues ZEPA, ja que suposa una zona d'alimentació important per a aquestes. A més, entre els cultius inclosos en aquesta zona humida es localitzen dues tolles en el seu moment declarades reserves de fauna: bassa del Prat dels Carrissals i La Manzanilla. Les dues zones, així com la xarxa de séquies i algunes parcel·les agrícoles, alberguen destacades poblacions d'aus aquàtiques reproductores i hivernants. Alhora, els Carrissars d'Elx limiten al sud amb una altra zona humida, El Hondo de Amorós, que és igualment d'importància elevada per a les aus aquàtiques.  
  
Així, l'ampliació de la delimitació de la ZEPA «El Fondo d'Elx-Crevillent», ZEPA designada en 1990, i l'àmbit territorial del qual va ser modificat per l'esmentat Acord de 5 de juny de 2009, del Consell, és ara necessària per a incloure-hi els territoris d'aquestes zones humides que alberguen poblacions significatives d'aus de l'annex I de la Directiva d'aus, entre les quals destaquen els contingents reproductors de la carregada (Glareola pratincola) i la rosseta (Marmaronetta angustirostris). La zona humida coneguda com El Hondo de Amorós també alberga poblacions rellevants d'aus de l'annex I, entre les quals destaca una colònia de cria del picaport (Plegadis falcinellus).  
Les aus que utilitzen aquests dos espais mantenen una vinculació estreta amb les poblacions d'aus de les ZEPA el Fondo i les salines de Santa Pola i, alhora, part de les poblacions que es reprodueixen dins d'aquestes ZEPA s'alimenten a la zona dels Carrissars d'Elx.  
Atesa la vinculació d'aquests espais amb la ZEPA del Fondo d'Elx-Crevillent, l'opció més convenient és que aquesta inclusió en XN 2000 s'articule a través d'una ampliació de la delimitació actual de l'esmentada ZEPA.  
Per tot això, i a proposta de la consellera d'Agricultura, Desenvolupament Rural, Emergència Climàtica i Transició Ecològica, prèvia deliberació del Consell, en la reunió del 6 de març de 2020,  
  
DECRETE  
  
Article únic. Aprovació  
S'aprova la modificació de l'àmbit territorial de la zona d'especial protecció per a les aus (ZEPA) el Fondo d'Elx-Crevillent, de manera que s'hi incloguen els territoris inclosos a les zones humides dels Carrissars d'Elx i El Hondo de Amorós, la delimitació i les característiques dels quals figuren en els annexos I (fitxa descriptiva de la ZEPA) i II (delimitació gràfica de la ZEPA) d'aquest decret.  
  
DISPOSICIÓ ADDICIONAL  
  
Única. Comunicació a la Comissió Europea  
La conselleria competent en matèria de medi ambient donarà compte de l'aprovació d'aquest decret al ministeri competent en matèria de medi ambient als efectes de la comunicació a la Comissió Europea, de conformitat amb el que estableix l'article 45 de la Llei 42/2007, de 13 de desembre, del patrimoni natural i de la biodiversitat.  
  
DISPOSICIÓ FINAL  
  
Única. Eficàcia  
Aquest decret tindrà efectes a partir de l'endemà de publicar-se en el Diari Oficial de la Generalitat Valenciana.  
  
València, 6 de març de 2020  
  
El president de la Generalitat,  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
MIREIA MOLLÀ HERRERA